**S.V.MİXALKOV**

**FOMA**

Tində var bina,  
Bir baxın ona,  
Orda yaşayır  
İnadkar Foma.  
Məktəbdə, evdə,  
Lakin, nədənsə  
İnanmır əsla  
Foma heç nəyə,  
Foma heç kəsə.  
Payızda palçıq  
Basanda yolu,  
Yağanda yağış,  
Yağanda dolu,  
Bu zaman ana,  
-Qaloşunu gey,  
Söyləyir ona.  
İnanmır amma,  
İnanmır Foma:  
-Yalandır, -deyə,  
Foma qaloşsuz   
Çıxır küçəyə.  
Şaxtalar düşür,  
Hamı geyinir,  
Xizəyə minir,  
Gəzir, sürüşür...  
-Qış gəlib daha,  
Qalın geyin, çıx-  
Deyirlər ona.  
İnanmır amma,  
Üst-başı açıq  
Gedir küçəyə,  
Gəzməyə Foma.  
O, zooparka  
Uşaqlarla bir  
Gəzməyə gedir.  
Deyirlər ona:  
-Bu fildir, Foma!  
Foma inanmır,  
Deyir yalandır!  
Deyir! - Düz deyil!  
Deyir ki, filə  
Oxşamır bu fil!  
Bir gün də yuxusuna  
Görün hələ nə girir:  
Elə bil Afrikanı  
Addım-addım o gəzir.  
Afrika günəşi də  
Yaman yandırıb-yaxır.  
Konqo adlı çay da ki,  
Axır, axır, hey axır...  
  
Uşaqlar, budur,  
Yetişir çaya  
Hamı bir səslə  
Deyir Fomaya:  
-Ey, çimmək olmaz,  
Burda  timsah var,  
Səni parçalar!  
Bu sözlər ona  
Kar etmir amma,  
-Yalandır!-deyir  
Yenə də Foma.  
  
Atıb tuman-köynəyi  
Sahilə, qumlar üstə,  
Dəcəl atılıb-düşür  
Çay boyu üzə-üzə.  
Odur, timsah yetişir,  
Ağzını da açıb, bax!  
Uşaqlar qışqırırlar:  
-Yüyür, qurtar, ay axmaq!  
Cavabında gör hələ  
Nə eşidir uşaqlar:  
-Özünüzü öyrədin,  
Mənim on bir yaşım var!  
Timsah onu haqlayır,  
Çəmkirir də Fomaya.  
Necə də qəzəblənib,  
Qurtarmaq olmaz daha...  
Yırtıcının ağzında  
Diyirlənir kəlləsi,  
Ancaq yenə sahilə  
Gəlir Fomanın səsi:  
İnanmıram...  
Düz deyil...  
Udqundu, nəfəs aldı,  
Qarnı tox oldu timsah.  
Baş vurub göy sulara  
Sonra yox oldu timsah.  
Tuman-köynəkdir qalan  
Qum üstündə bir indi.  
Daha qorxulu çayda  
Bir kimsə çimmir indi.  
Foma qalxır yuxudan,  
Başa düşmür bu nədir.  
Baxır tuman-köynəyi  
Stolun üstündədir.  
  
Foma heyrət içində,  
Təəccüblə dillənir:  
-İnanmıram, yoldaşlar!  
Yox, bu yuxu deyildir!  
  
Foma kimi Fomalar  
Gəzin, görün harda var?  
Bu şerimi onlara  
Oxuyun, ay uşaqlar!